text: Molbohistorie er opklaret
  16 april 2010 kl. 13.13
  Sydtrafik slipper for at betale regningen for to taxature fra Kolding til Sjælland.
  Kolding Taxa blev bestilt til at hente en patient i Kalundborg for at køre ham til sygehuset i Holbæk. Lidt senere blev en ny vogn fra Kolding tilkaldt til at køre patienten tilbage til Kalundborg.
  Umiddelbart så det ud til, at Sydtrafiks bestillingssystem for handicapkørsel, Flextrafik, var gået i selvsving.
  Sydtrafik har nu undersøgt sagen.
  - Historien hører hjemme på Sjælland, hvor en medarbejder i Kalundborg Kommune er kommet til at logge sig ind på en forkert bestillingsside, hvor der bestilles vogne i Vestdanmark, oplyser Sydtrafik.
  Det er en kombination af en menneskelig fejl og en system-fejl.
  Systemet burde have forhindret medarbejderen i at fuldføre bestillingen. Den systemfejl er blevet rettet og hullet er lukket.
  Tilbage står, at Kalundborg Kommune hænger på to taxaregninger på 5.000 kroner i alt.
  